Kopańce w sydlenskim rumje
Podstupim. Gmejna Kopańce (Neuhausen) přisłuša serbskemu sydlenskemu rumej. To je hłowny wuběrk Krajneho sejma Braniborskeje na swojim wčerawšim posedźenju wobzamknył. Přirjadowanje Carneho Gozda (Schwarzheide) a Šejkowa (Schipkau) pak wuběrkownicy wotpozakachu. Wo dalšich 16 próstwach njejsu hišće rozsudźili.
Wobchad sněha dla haćeny był
Lipsk. W Sakskej, Saksko-Anhaltskej a Durinskej bě nadróžny wobchad minjenu nóc sněha a zalodźenych dróhow dla haćeny. W Kamjenicy a wokolinje zličichu 93 wobchadnych njezbožow ze 168 wobdźělenymi jězdźidłami. Tež we wuchodnej Sakskej dóńdźe k wjacorym njezbožam. Wokoło Zhorjelca su někotre awta z hładkeho puća do přirowa zjěli.
Wojerski konwoj we Łužicy
Wochozy. Konwoj armeje USA je wčera na Wochožanske wojerske zwučowanišćo dojěł. Něhdźe 40 wojakow tam zaměstnichu a zastarachu, kaž Zwjazkowa wobora zdźěla. Dźensa chcychu do Pólskeje jěć. Wojacy su dźěl 4 000 wojakow sylneje jednotki wójska USA, kotrež je tuchwilu po puću z Bremerhavena do srjedźneje a wuchodneje Europy.
szl_Latn szl_Latn pol_Latn szl_Latn pol_Latn szl_Latn